Offentligt støttet forening og koranundervisning findes i samme bygning som moske

Artiklen er blevet opdateret, blandt andet med svar fra Tulipanforeningen. Se sidst i artiklen.

Programserien 'Moskeerne bag sløret' har de seneste uger sat fokus på otte moskeer i Aarhus, Odense og København og afsløret, hvad imamerne siger bag lukkede døre.

Med skjulte optagelser viste det sig, at mange af de religiøse ledere i moskeerne rådgiver i strid med danske love og regler, og nu viser det sig, at offentlige midler tilsyneladende er med til at finansiere religiøse aktiviteter.

Baggrund for programserien 'Moskeerne bag sløret' TV 2 sætter med programserien ’Moskeerne bag sløret’ fokus på, om en række udvalgte moskeer modvirker eller medvirker til integration. Læs om hvordan TV 2 har arbejdet med programmerne og en række af de overvejelser, TV 2 har gjort sig i den forbindelse.

Det viser sig nemlig, at mindst to foreninger bag moskeerne modtager kommunal støtte.

En af foreningerne, der modtager støtte, er "Det sociale værested for unge" i Aarhus, der ligger på samme adresse som Bilal-moskeen, som er en somalisk moske.

"Det sociale værested for unge" modtog i 2015 mere end 100.000 kroner i støtte til aktiviteter som bordfodbold, fodbold og svømning fra Aarhus Kommune, men torsdagens udsendelse 'Foreningerne bag moskeerne' viser med skjulte optagelser, at foreningens lokaler også huser en koranskole.

Her bliver TV 2's muldvarp 'Fatma' vist rundt i lokalerne, og undervejs fortæller moskeens repræsentant, hvordan første sal rummer en moske, og at der i koranskolen både undervises i arabisk og Koranen.

Foreningen nægter koranskole

Ifølge Ahmed Akkari, der er tidligere imam og har prædiket i en lang række danske moskeer, udnytter moskeerne bevidst de kommunale tilskud.

- I stedet for bare med egne midler at starte en moske, så stifter man en forening, og finder ud af med hjælp fra nogen, hvordan man laver vedtægter. Og holder en proforma generalforsamling og laver et referat. Og så er du kørende, fortæller Ahmed Akkari.

Han har oplevet, at mange foreninger har en bevidst taktik, hvor de har et billiardbord eller et bordtennisbord stående.

- Sådan at man har noget at dokumentere med. En taktisk planlægning omkring, hvordan man sørger for, at pengestrømmen er vedvarende, og at der kommer flere penge til.

På trods af TV 2s skjulte optagelser afviser formanden for "Det sociale værested for unge", at der skulle være en koranskole i foreningens lokaler.

Kommune har ikke ført tilsyn

I København besøgte TV 2s muldvarp den såkaldte Tulipanforening to gange, der har lokaler på samme adresse som moskeen på Dorteavej, der er drevet af Det Islamiske Trossamfund.

Under besøgene spurgte muldvarpen flere personer, om de kender foreningen. Men de skjulte optagelser viser, at en række personer intet kendskab havde til Tulipanforeningen. Muldvarpen fik at vide, at der bl.a. foregår koranundervisning i bygningen.

Officielt skulle Tulipanforeningen dog have aktiviteter som eksempelvis fitnesstræning for piger fire gange om ugen - noget som foreningen har modtaget tilskud til fra Københavns Kommune igennem flere år.

Hos Københavns Kommune fortæller planlægningschef Mads Kamp, at man ikke har ført tilsyn med Tulipanforeningen i løbet af de 10 år, foreningen har eksisteret. Derfor ved kommunen reelt ikke, hvad de offentlige midler går til.

- Det er der ikke noget unormalt i, forklarer han til TV 2.

Tulipanforeningen har ikke ønsket at deltage i interview med TV 2 Nyhederne, men skriver i en mail til TV 2, at de ikke har overtrådt nogle love og henviser til, at kommunen den 8. marts har været på besøg i foreningen. Ifølge foreningen blev al dokumentation, der er nødvendig for foreningens drift og ret til modtagelse af tilskud, fremlagt og godkendt af Kultur- og Fritidsforvaltningen i Københavns Kommune.

Aarhus Kommune har efter en revisionsundersøgelse krævet støtte for hele 2015 tilbagebetalt fra ”Det Sociale Værested for Unge”, ligesom kommunen har afvist at give værestedet og to andre lokale foreninger støtte i år.

Se programmet 'Foreningerne bag moskeerne' torsdag klokken 20.00 og den efterfølgende debat på TV 2.